Būvdarbu līgums Nr. \_\_\_\_

“Siltumtrases pievada izbūve ēkai Līvzemes ielā 2, Salaspilī”

Salaspilī, *Dokumenta datums ir tā pēdējā pievienotā elektroniskā paraksta un laika zīmoga datums*

**Sabiedrība ar ierobežotu atbildību „Salaspils Siltums”**, reģ.Nr. \_\_\_\_\_\_\_, (turpmāk – **Pasūtītājs**) no vienas puses, un \_\_\_\_\_\_\_\_\_\_, reģ.Nr. \_\_\_\_\_\_\_, būvkomersanta reģ.Nr. \_\_\_\_\_\_\_, (turpmāk – **Būvuzņēmējs** kā būvdarbu veicējs) no otras puses, abi kopā un katrs atsevišķi turpmāk šā līguma tekstā saukti par Līdzējiem/Pusēm, pamatojoties uz Pasūtītāja rīkotās cenu aptaujas rezultātiem, noslēdz šādu iepirkuma līgumu:

1. **Iepirkuma (līguma būvdarbu) priekšmets**
   1. Pasūtītājs uzdod, bet Būvuzņēmējs par samaksu ar saviem resursiem un materiāliem apņemas būvniecības procesā veikt būvdarbus, kas tiek apzīmēti kā — “Siltumtrases pievada izbūve ēkai Līvzemes ielā 2, Salaspilī” (turpmāk – Objekts) saskaņā ar:
      1. Tehnisko specifikāciju (*līguma 1. pielikums*),
      2. būvprojektu “Siltumtrases pievada izbūve ēkai Līvzemes ielā 2, Salaspilī”. Būvprojekta autors a/s “Komunālprojekts” (*līguma 2. pielikums*),
      3. Pasūtītāja rīkotās cenu aptaujas dokumentāciju,
      4. Pasūtītāja rīkotajā cenu aptaujā sniegto papildu informāciju (ja attiecināms),
      5. Būvuzņēmēja iesniegto tehnisko un finanšu piedāvājumu (*līguma 3. pielikums*), t.sk. būvdarbu laika grafiku,
      6. normatīvo tiesību aktu prasībām,

kā arī nodrošināt Objekta pieņemšanu ekspluatācijā.

* 1. Pasūtītāja rīcībā esošā informāciju par Objektu ir norādīta tehniskajā specifikācijā un būvprojektā.
  2. Līguma priekšmeta ietvaros Būvuzņēmēja nodrošinātiem pakalpojumiem un piegādēm, kas saistīti ar būvdarbu veikšanu, tiek piemēroti šī līguma noteikumi un nosacījumi.
  3. Būvdarbu kvalitāte nedrīkst būt zemāka par būvnormatīvos, citos normatīvajos aktos un piemērojamos būvprakses standartos noteikto.
  4. Pasūtītājs nodrošina Būvuzņēmējam piekļuvi būvdarbu veikšanas vietai (Objekta būvlaukumam) šī līguma spēkā esamības laikā. Būvuzņēmējam piešķirto tiesību un atbildības apjoms noteikts šajā līgumā un speciālajos būvnoteikumos.

1. **Līgumcena un tās samaksas kārtība**
   1. Līgumcena jeb kopējā samaksa par šī līguma izpildes rezultātā uzbūvētu Objektu, kas nodots ekspluatācijā, tiek noteikta vērtībā līdz \_\_\_\_\_ *euro* (bez PVN). Pievienotās vērtības nodoklis tiek maksāts normatīvajos tiesību aktos noteiktā apmērā un kārtībā, ievērojot īpašo nodokļa piemērošanas režīmu būvniecības pakalpojumiem.
   2. Līgumcena noteikta saskaņā ar Būvuzņēmēja tehnisko un finanšu piedāvājumu (*līguma 3. pielikums*). Līgumcena ietver pilnu samaksu par līguma ietvaros paredzēto Būvuzņēmēja saistību izpildi - būvizstrādājumu (būvmateriālu, būvkonstrukciju) izmaksas, būvmašīnu un mehānismu nomas un darba izmaksas, instrumentu nolietojuma (amortizācijas) vai nomas izmaksas, darbu, kas nav minēti darba apjomos, bet bez kuriem nebūtu iespējams Būvdarbus veikt tehnoloģiski pareizi, ņemot vērā spēkā esošos normatīvos tiesību aktus un tehniskos normatīvus, izmaksas, kā arī virsizdevumus un peļņu, kas attiecināmi uz līgumā noteikto Būvdarbu izpildi un noteikti Latvijas būvnormatīvā LBN 501-17 “Būvizmaksu noteikšanas kārtība”. Būvuzņēmējs apliecina, ka finanšu piedāvājumā iekļautas visas izmaksas, atbilstoši tehniskajai dokumentācijai un iepirkuma dokumentācijai, un saskaņā ar apjomu, kas nepieciešams pilnīgai un kvalitatīvai būvdarbu veikšanai, un Objekta pieņemšanai ekspluatācijā.
   3. Samaksa par būvdarbu izpildi var tikt sadalīta daļās:
      1. avanss līdz 20 % no līgumcenas;
      2. starpnorēķini (ņemot vērā samaksāto avansu) tiek veikti vienu reizi mēnesī saskaņā ar iesniegtajiem aktiem par iepriekšējā kalendārajā mēnesī faktiski izpildītajiem un būvuzrauga pieņemtiem darbiem (*Forma 2, Forma 3*), ieturot 5 % kā garantijas laika (nodrošinājuma) ieturējums, ja tas atbilst Būvuzņēmēja izvēlei un līguma 7.6. p.;
      3. galīgais norēķins (ņemot vērā samaksāto avansu un ikmēneša starpnorēķinus).
   4. Avansu izmaksā 20 darbdienu laikā no dienas, kad Pasūtītājs ir saņēmis Būvuzņēmēja rēķinu un avansa nodrošinājuma dokumentus. Būvuzņēmējam ir tiesības atteikties no avansa saņemšanas.
   5. Avansa samaksas gadījumā būvdarbu izpildes aktā noteiktās summas (bez PVN) par faktiski izpildītajiem būvdarbiem pirms šīs summas izmaksas Pasūtītājs ietur avansam atbilstošu procentu (amortizācijas likmi) no maksājamās summas un proporcionāli dzēš Būvuzņēmējam izmaksāto avansu.
   6. Būvuzņēmējs iesniedz Pasūtītājam rēķinu par izpildītiem būvdarbiem, ievērojot šādu kārtību:
      1. par būvdarbu izpildes aktā ietverto būvdarbu pieņemšanu – 20 darbdienu laikā no būvdarbu izpildes akta abpusējas parakstīšanas vai pieņemšanas dienas;
      2. par visiem izpildītajiem būvdarbiem, tai skaitā par faktiski izpildītajiem būvdarbiem pēdējā mēnesī, – 20 darbdienu laikā no Būvobjekta nodošanas un pieņemšanas akta abpusējas parakstīšanas dienas.
   7. Pasūtītājs norēķinās ar Būvuzņēmēju, ievērojot šādu kārtību:
      1. Pasūtītājs maksā Būvuzņēmējam par iepriekšējā mēnesī faktiski izpildītajiem un pasūtītāja pieņemtajiem būvdarbiem 10 darbdienu laikā no Būvuzņēmēja sagatavota līguma noteikumiem atbilstoša rēķina saņemšanas;
      2. par visiem izpildītajiem būvdarbiem, tai skaitā par faktiski izpildītajiem būvdarbiem pēdējā mēnesī, Pasūtītājs maksā Būvuzņēmējam 30 dienu laikā no Būvuzņēmēja sagatavota līguma noteikumiem atbilstoša rēķina saņemšanas, izņemot gadījumu, ja normatīvajos aktos par attiecīgā ārvalstu finanšu instrumenta īstenošanu ir noteikta atšķirīga samaksas kārtība par izpildītajiem būvdarbiem. Rēķinam pievieno garantijas laika nodrošinājuma dokumentus, ja garantijas laika nodrošinājums nav līgumā noteiktā kārtībā Pasūtītāja veikts ieturējums (sk. 7.6. p.). Būvuzņēmējs var aizstāt garantijas laika (nodrošinājuma) ieturējumu ar garantijas laika nodrošinājuma dokumentiem, kas sagatavoti saskaņā ar līguma noteikumiem. Paziņojumu par garantijas laika nodrošinājuma veida maiņu Būvuzņēmējs iesniedz kopā ar šajā punktā noteikto rēķinu un pievieno dokumentus par jauno garantijas laika nodrošinājumu;
      3. ja līgumā paredzēta iespēja Būvuzņēmējam saņemt avansu, no būvdarbu izpildes aktā noteiktās summas (bez PVN) par faktiski izpildītajiem būvdarbiem pirms šīs summas izmaksas Pasūtītājs ietur avansam atbilstošu procentu no maksājamās summas un proporcionāli dzēš Būvuzņēmējam izmaksāto avansu (ja tāds ir saņemts);
      4. ja rēķins iesniegts vienlaikus ar būvdarbu izpildes aktu, Pasūtītājs veic rēķina apmaksu termiņā, kas atbilst līgumā paredzēto termiņu akta pārbaudei un samaksas veikšanai kopsummai;
      5. Pasūtītājs samaksā Būvuzņēmējam līgumā noteikto neizlietoto garantijas laika (nodrošinājuma) ieturējumu (ja tāds ir piemērots) pēc garantijas laika beigām un garantijas laikā pieteikto garantijas darbu pilnīgas izpildes 30 dienu laikā pēc līguma noteikumiem atbilstoša Būvuzņēmēja rēķina saņemšanas.
   8. Pamats starpnorēķina veikšanai ir pušu parakstīts būvdarbu izpildes akts par iepriekšējā mēneša laikā izpildīto būvdarbu apjomu un izmaksām. Starpnorēķini var tikt veikti par īsāku periodu, ja tas nodrošina efektīvu līguma normu piemērošanu un būvdarbu norisi.
   9. Galīgais norēķins tiek veikts pēc visu būvdarbu pabeigšanas, Objekta pieņemšanas ekspluatācijā normatīvajos tiesību aktos noteiktajā kārtībā un Būvobjekta nodošanas-pieņemšanas akta parakstīšanas. Ja līgumu izbeidz pirms termiņa, Puses veic galējo norēķinu par faktiski izpildītajiem un Pasūtītāja pieņemtajiem būvdarbiem 10 darbdienu laikā no dienas, kad Puses ir parakstījušas aktu par faktiski izpildītajiem būvdarbiem, ja Būvuzņēmējs ir iesniedzis līguma noteikumiem un šajā punktā minētajam aktam atbilstošu rēķinu. Ja Pušu starpā līdz līguma izbeigšanas dienai pastāv strīds par faktiski izpildītajiem būvdarbiem (tai skaitā to apjomiem), šajā punktā minētajā aktā iekļauj tikai tos faktiski izpildītos būvdarbus, par kuru izpildi Pusēm nav domstarpību. Puses strīdu risina saskaņā ar šajā līgumā noteikto kārtību.
   10. Galīgā norēķina vai attiecīga starpnorēķina veikšanas nosacījums ir visu Objektā veikto būvdarbu apjomu pārbaude, atbilstoši Pasūtītājam un būvuzraugam iesniegtajai izpilddokumentācijai, Objekta (būves) izpildmērījumu un uzmērījumu dokumentācijai, kadastrālās uzmērīšanas lietai, un ievērojot izpildīto būvdarbu apjoma un izmaksu aprēķinu, kā rezultātā var tikt koriģēti būvdarbu apjomi (tai skaitā tie, kas tika iekļauti iepriekšējos ikmēneša būvdarbu izpildes aktos).
   11. Gadījumā, ja Pasūtītājam rodas tiesības uz līguma pamata pieprasīt no Būvuzņēmēja līgumsodu vai jebkuru citu maksājumu, Pasūtītājam, iepriekš rakstveidā brīdinot Būvuzņēmēju, ir tiesības ieturēt līgumsodu vai jebkuru citu maksājumu no Būvuzņēmējam izmaksājamajām summām.
2. **Pušu tiesības, pienākumi un atbildība**
   1. Pasūtītājam ir tiesības:
      1. nodrošināt būvuzraudzību un autoruzraudzību atbilstoši normatīvo tiesību aktu nosacījumiem;
      2. pieaicināt neatkarīgus ekspertus, būvdarbu izpildes kvalitātes novērtēšanai;
      3. jebkurā laikā veikt kvalitātes pārbaudes materiāliem vai izpildītiem būvdarbiem;
      4. prasīt no Būvuzņēmēja papildu darbu veikšanu, iepriekš vienojoties par papildu darbu apjomu, cenu un samaksas kārtību, atbilstoši šī līguma un normatīvajiem tiesību aktiem.
   2. Pasūtītājam ir citas tiesības un pienākumi, kas izriet no būvniecību un publiskos iepirkumus regulējošiem tiesību aktiem.
   3. Pasūtītājam ir pienākums:
      1. pēc Būvuzņēmēja rakstiska pieprasījuma saņemšanas 2 darbdienu laikā izsniegt Būvuzņēmējam attiecīgu pilnvarojumu Būvniecības informācijas sistēmā vai citam ar līguma izpildi saistītam mērķim, tajā skaitā Objekta nodošanas ekspluatācijā procedūru veikšanai;
      2. nekavējoties nodot un pieņemt no Būvuzņēmēja Objekta būvlaukumu, saskaņojot un parakstot Objekta būvlaukuma nodošanas (pieņemšanas) aktu;
      3. pieņemt no Būvuzņēmēja izpildītos būvdarbus saskaņā ar līguma noteikumiem un nosacījumiem;
      4. veikt maksājumus par būvdarbu izpildi saskaņā ar līguma noteikumiem un nosacījumiem.
   4. Būvuzņēmējam ir tiesības:
      1. saņemt maksājumus par būvdarbu izpildi līgumā noteiktajos termiņos un apmērā;
      2. piesaistīt būvdarbu, piegāžu un pakalpojumu veikšanai apakšuzņēmējus;
      3. dalīt savu risku par Objektu un personālu ar licencētu apdrošināšanas sabiedrību;
      4. neveikt būvdarbus, ja ir pieļautas būtiskas konstrukcijas vai citas kļūdas, kas var apdraudēt Objektu, tā drošu ekspluatāciju, kā arī cilvēku dzīvību vai veselību, informējot par to Pasūtītāju un visas Objektā ieinteresētās personas;
      5. ierosināt izmainīt būvprojekta dokumentāciju tikai gadījumos, ja būvprojekta risinājumus nav iespējams realizēt, ņemot vērā dabā esošo situāciju un pamatojoties uz tehniskās apsekošanas, izpētes un uzmērījumu veikšanas rezultātiem, un ja var pielietot ekvivalentu materiālu, kas netika norādīts būvprojekta dokumentācijā.
   5. Būvuzņēmējam ir pienākums:
      1. 5 darbdienu laikā pēc līguma spēkā stāšanās dienas iesniegt Pasūtītājam būvdarbu uzsākšanas nosacījumu izpildei šādus dokumentus:
         1. rīkojums un informācija par atbildīgo būvdarbu vadītāju;
         2. rīkojums un informācija par darba aizsardzības koordinatoru būvdarbu izpildes sagatavošanas posmam, kā arī būvdarbu veikšanas posmam;
         3. būvdarbu veikšanas dokumentāciju — a) darbu veikšanas projekts ar būvdarbu kalendāro un naudas plūsmas grafiku, kas izstrādāts saskaņā ar Darbu organizācijas projektu, un ir saskaņots ar Pasūtītāju un būvuzraugu; b) būvdarbu kvalitātes nodrošināšanas plāns, kas ir saskaņots ar Pasūtītāju un būvuzraugu.
      2. pirms būvdarbu uzsākšanas:
         1. pieņemt Objekta būvlaukumu, saskaņojot un parakstot Objekta būvlaukuma nodošanas aktu;
         2. uzstādīt Objektā būvtāfeli – pirms uzstādīšanas saskaņojot vietu un noformējumu ar Pasūtītāju. Būvtāfeles tiek sagatavotas atbilstoši Salaspils novada pašvaldības apstiprinātajam standartam vai citu saistošo normatīvu prasībām;
         3. veikt būvdarbu sagatavošanas darbus — nepieciešamos organizatoriskos pasākumus, kā arī darbus būvlaukumā un ārpus tā, lai nodrošinātu būvdarbu sekmīgu norisi un visu būvdarbu dalībnieku saskaņotu darbību;
      3. uzsākt būvdarbus un veikt līgumā noteiktajos termiņos, apjomos un kārtībā;
      4. pēc Pasūtītāja pieprasījuma sniegt detalizētu informāciju par būvdarbu sagatavošanās posmiem un izvēlētajām metodēm darbu izpildē, izpildīt speciālistu pamatotas un normatīvos noteiktas prasības;
      5. nekavējoties rakstveidā paziņot Pasūtītājam ikreiz, kad pastāv iespēja, ka būvdarbu izpilde var tikt vai tiks kavēta vai pārtraukta jebkādu cēloņu vai iemeslu dēļ. Paziņojumam ir jāietver detalizēta informācija par nepieciešamajām būvniecības dalībnieku darbībām vai metodēm, nepieciešamo risinājumu, par kavējuma vai pārtraukuma raksturu un apjomu;
      6. nodot Objektu ekspluatācijā un nodot Objektu Pasūtītājam saskaņā ar līguma noteikumiem un nosacījumiem.
   6. Būvuzņēmējs atbild par Objekta būvdarbu izpildei nepieciešamās būvprojekta nepieciešamās attiecīgās detalizācijas nodrošināšanu (MK 09.05.2017. noteikumu Nr. 253 “Atsevišķu inženierbūvju būvnoteikumi” 100.p.) un nebūtisku nepilnību novēršanu (MK 19.08.2014. noteikumu Nr. 500 “Vispārīgie būvnoteikumi” 115.p.), minētos papildus darbus veicot līgumā noteiktajā termiņā un ietverot līgumcenā. Par detalizācijas un tajā ietverto risinājumu atbilstību būvprojektam un tajā ietvertajiem risinājumiem atbild Būvuzņēmēja detalizācijas izstrādātājs.
   7. Būvuzņēmējs atbild par būvniecības procesā radušos atkritumu apsaimniekošanu atbilstoši normatīvajiem tiesību aktiem atkritumu apsaimniekošanas jomā. Zemes un augsnes kārtu, materiālu un būvgružu pārvietošana, tajā skaitā pagaidu uzglabāšana un pārvietošana turpmākai izmantošanai, izdarāma dokumentējot minētos procesus un priekšmetus.
   8. Ja Būvuzņēmējs neturpina būvdarbus, tad Būvuzņēmējam ir pienākums nekavējoties nodot Pasūtītājam (vai jaunajam būvdarbu veicējam) visu ar būvdarbiem sagatavoto informāciju un dokumentāciju, kas attiecas uz Objekta būvniecību, kas nodrošina būvniecības ieceres realizēšanas turpināšanu.
   9. Puse neatbild par jebkuras savas saistības neizpildīšanu, ja tiks pierādīts, ka tā bija tāda šķēršļa radīta, kuru Puse nespēj kontrolēt, no Puses saprātīgi nevarēja gaidīt šī šķēršļa ņemšanu vērā, līgumu slēdzot, vai izvairīšanos no šī šķēršļa, vai šķēršļa, vai tā seku pārvarēšanu, un šķērslis nav Puses vai tās kontrolē esošas personas rīcības radīts.
   10. Līgumsods par pušu (vienas otrai) saistību (arī procedūru un būvdarbu daļu) neizpildi noteiktajā laikā (termiņā) tiek noteikts 0,5 % apmērā no līgumcenas (2.1. p.) par katru kavējuma dienu, bet ne vairāk kā 10 % no līgumcenas.
   11. Par jebkuru citu līguma noteikumu vai tehniskās specifikācijas noteikumu pārkāpumu no Būvuzņēmēja, tā apakšuzņēmēju vai pieaicinātā personāla puses Pasūtītājam ir tiesības piemērot Būvuzņēmējam līgumsodu 150,00 *euro* apmērā par katru gadījumu.
   12. Līgumsoda samaksa neatbrīvo vainīgo Pusi no saistību izpildes un zaudējumu atlīdzināšanas, ja vien Puses konkrētā gadījumā nevienojas citādi.
   13. Līguma 9.8.1. - 9.8.7. punktos noteiktajos līguma izbeigšanas gadījumos Būvuzņēmējam jāatlīdzina Pasūtītājam visi ar līguma izbeigšanu radušies zaudējumi un jāmaksā līgumsods 10 % apmērā no līgumcenas.
3. **Būvdarbu veikšanas kārtība**
   1. Būvdarbu izpildes termiņš (laiks) ir \_\_\_\_\_\_\_\_\_\_\_\_.
   2. Būvdarbu izpildes termiņā (laikā) tiek ieskaitīts laiks, kas nepieciešams papildus visu procedūru un darbību izpildei kā tas noteikts šajā līgumā, tajā skaitā Objekta nodošana ekspluatācijā un Būvobjekta nodošanas-pieņemšanas akta parakstīšana.
   3. Būvdarbus un tehnikas pārvietošanu, kas saistīti ar paaugstinātu trokšņu līmeni vai putekļiem (smakām vai citu būtisku vides ietekmi) un ir veicami primāri rakstiski saskaņojot ar Pasūtītāju, vai saskaņā ar Salaspils novada pašvaldības saistošiem noteikumiem vai citu saistošo normatīvu prasībām.
   4. Būvdarbu izpildes termiņš var tikt pagarināts, ja būvdarbus nav iespējams paveikt termiņā no Būvuzņēmēja neatkarīgu iemeslu dēļ.
   5. Būvdarbu izpildes gaitā ir iespējams tehnoloģiskais pārtraukums, kad būvdarbu veikšana nav iespējama tādu dabas (meteoroloģisko) vai tehnisku apstākļu dēļ, kurus pusēm nav iespējams ietekmēt, un par ko attiecīgi tiek slēgta rakstiska vienošanās, kurā puses vienojas par būvdarbu atsākšanas brīdi. Par būvdarbu atsākšanu pēc tehnoloģiskā pārtraukuma tiek slēgta rakstiska vienošanās, kurā tiek fiksēts atlikušais būvdarbu izpildes termiņš un izdevumu segšanas kārtība. Būvdarbu atsākšanas dienas datums tiek fiksēts būvdarbu žurnālā.
   6. Būvuzņēmējs, pildot līgumsaistības Pasūtītāja teritorijā, ievēro Pasūtītāja noteiktās (iekšējās) kārtības noteikumus, kā arī darba drošības tehnikas, darba aizsardzības, ugunsdrošības, higiēnas un sabiedriskās kārtības prasību ievērošanu.
   7. Būvuzņēmējs apliecina, ka pilnībā ir iepazinies ar Objektu raksturojošo informāciju un dokumentāciju, būvlaukumu un pieguļošo teritoriju (ceļiem), visiem noteikumiem un prasībām, kas attiecināmi uz līgumā noteikto būvdarbu pilnīgu izpildi. Būvuzņēmējs nodrošina būvdarbu izpildes vietas (būvlaukuma) inženierizpēti ievērojot tehniskās specifikācijas noteikumus (tehniskos noteikumus).
   8. Būvuzņēmējs kā lietpratējs patstāvīgi plāno un uzņemas atbildību pret Pasūtītāju par to, ka ir veicis visas nepieciešamās izpētes, apzinājis visus veicamos darbus, saprātīgi paredzamus riskus, apjomus un to izpildei nepieciešamos resursus, nodrošinot, ka Pasūtītājs saņems no Būvuzņēmēja pilnvērtīgu būvdarbu rezultātu. Minētais ietver arī Būvuzņēmēja atbildību par izpildei nepieciešamās dokumentācijas veidiem, apjomiem un saturu, saskaņojumu un citu formalitāšu kārtošanu attiecīgajās institūcijās un par citām nepieciešamajām darbībām un tām nepieciešamajiem laika resursiem pilnvērtīgai darbu izpildei noteiktajā termiņā un par noteikto līgumcenu, ņemot vērā Pasūtītāja izvirzītās prasības un to būtību.
   9. Būvuzņēmējs līguma izpildes laikā nodrošina:
      1. būvdarbu veikšanai nepieciešamās atļaujas (t.sk., transporta kustības ierobežošana u.c.), nepieciešamos saskaņojumus ar citām atbildīgām institūcijām, kā arī visus citus nepieciešamos līdzekļus būvdarbu sagatavošanai un norisei (nožogojums, sabiedriskās drošības nodrošināšana un citi darbi);
      2. būvdarbu izpildei nepieciešamās piegādes, pakalpojumus un resursu pieslēgumus par saviem līdzekļiem;
      3. Objektā piegādājamo un būvdarbu izpildei nepieciešamo materiālu, iekārtu, instrumenti un citu lietu glabāšanu, apsardzi un nodrošināšanu pret defektiem;
      4. tikai kvalificētu un Pasūtītāja prasībām atbilstošu speciālistu iesaisti, darbu izpildē izmanto labākos būvniecības darbu principus, metodes un līdzekļus, nodrošina labas profesionālās prakses un augstas kvalitātes rezultātus.
   10. Būvdarbu izpildes ietvaros:
       1. Būvuzņēmējs nekavējoties pēc līguma stāšanās spēkā paziņo Pasūtītājam par laiku, kad Būvuzņēmējs ir gatavs pieņemt Objekta būvlaukumu. Pēc paziņojuma saņemšanas Pasūtītājs nekavējoties sagatavo Objekta būvlaukuma nodošanas aktu, noteiktajā laikā veic Objekta būvlaukuma fotofiksāciju un nodod Objekta būvlaukumu Būvuzņēmējam, par ko puses paraksta minēto aktu (izmanto BIS);
       2. Būvuzņēmējs un Pasūtītājs piemēro augstāk minēto kārtību arī gadījumam, kad Būvuzņēmējs nodod Objekta būvlaukumu atpakaļ Pasūtītājam, un tad puses paraksta Objekta būvlaukuma pieņemšanas aktu;
       3. Pasūtītājs un Būvuzraugs pēc nepieciešamības saskaņo būvniecības dokumentu veidnes un aprites (saskaņošanas) kārtību, ja tas nepieciešams līguma noteikumu efektīvākai piemērošanai;
       4. Būvuzņēmējs izstrādā darbu veikšanas projektu (atkarībā no būvdarbu apjoma un plānotā būvdarbu ilguma — Objektam kopumā, atsevišķai tās daļai vai būvdarbu ciklam (piemēram, pazemes ciklam, virszemes ciklam, būvdarbu sagatavošanas ciklam) un saskaņo ar Pasūtītāju un būvuzraugu;
       5. Būvuzņēmējs saskaņo būvdarbu veikšanai nepieciešamos materiālus ar Pasūtītāju un būvuzraugu;
       6. Būvuzņēmējs organizē būvkonstrukciju, segto darbu un citu izpildīto būvdarbu pieņemšanu, kā arī ar tehniskiem līdzekļiem (foto/video) fiksē izpildītos darbus, jo sevišķi segtos darbus pirms to aizsegšanas;
       7. Būvuzņēmējs veic un nodrošina Objektā iebūvēto siltumtrašu pārbaudi (testus) saskaņā ar Tehniskās specifikācijas prasībām;
       8. ja līgumā noteiktais būvdarbu izpildes termiņš pārsniedz 3 mēnešus, izpildītos būvdarbus (starpnorēķinam) Pasūtītājs no Būvuzņēmēja pieņem katru mēnesi vai biežāk saskaņā ar līguma noteikumiem;
       9. Būvuzņēmējs līdz kārtējā mēneša 10. datumam iesniedz Pasūtītājam būvdarbu izpildes aktu par iepriekšējā mēneša laikā izpildīto būvdarbu apjomu un izmaksām;
       10. Pasūtītājs izpildītos būvdarbus pieņem un būvdarbu izpildes aktu paraksta 20 darbdienu laikā no akta saņemšanas dienas;
       11. ja Pasūtītājs neparaksta būvdarbu izpildes aktu augstāk minētajā termiņā, kā arī neiesniedz Būvuzņēmējam pretenziju par būvdarbu defektiem (vai ar būvuzraugu saskaņotu defektu aktu), uzskatāms, ka Pasūtītājs izpildītos būvdarbus ir pieņēmis augstāk minētā termiņa pēdējā dienā.
   11. Būvdarbi uzskatāmi par pilnībā pabeigtiem ar dienu, kad Objekts ir pieņemts ekspluatācijā atbilstoši Būvniecības likumam, Vispārīgajiem būvnoteikumiem un citiem normatīvajiem tiesību aktiem, kas attiecināmi uz būvdarbiem. Minētais fakts neatbrīvo Būvuzņēmēju no līgumā noteiktiem pienākumiem saistībā ar būvlaukuma sakārtošanu un nodošanu Pasūtītāja, garantiju un dokumentācijas nodošanu, un Būvobjekta nodošanas-pieņemšanas akta parakstīšanu, kā arī defektu novēršanu, līgumsodu samaksu un zaudējumu atlīdzināšanu.
   12. Pirms Objekta nodošanas ekspluatācijā un nodošanas Pasūtītājam Būvuzņēmējs:
       1. sakārto Objekta būvlaukumu (un attiecīgi pieguļošo teritoriju un ceļus) — aizvākt būvgružus, aizvākt inventāru, tehniku, aprīkojumu, darba rīkus u.c. Būvuzņēmējam piederošu mantu;
       2. veikt darbus un segt izdevumus, kas saistīti ar Objekta pieņemšanu ekspluatācijā, tajā skaitā attiecībā uz izpildmērījumiem un izpilddokumentācijas nodrošināšanu, kadastrālo uzmērīšanu un energoefektivitātes sertifikāciju;
       3. nodot Pasūtītājam visu ar Objekta būvniecību saistīto dokumentāciju;
       4. saņemt atzinumus no tehnisko un īpašo noteikumu izsniedzējiem (ja tādi papildus nepieciešami);
       5. nodrošina būves novietojuma uzmērījumu veikšanu;
       6. nodrošināt Objekta pieņemšanu ekspluatācijā (sagatavot iesniegumu, dokumentāciju būvvaldei vai būvniecības valsts kontroles birojam atbilstoši objekta būves grupai un saņemt aktu par Objekta pieņemšanas ekspluatācijā), un dokumentus nodot Pasūtītājam;
       7. veikt Objekta lietošanas/ekspluatācijas instruktāžu Pasūtītāja personālam (vismaz 3 personas norīko Pasūtītājs) un nodod, ar autoruzraugu vai būvuzraugu saskaņotas, lietošanas/ekspluatācijas instrukcijas, tajā skaitā garantijas noteikumu dokumentāciju, Pasūtītājam.
   13. Būvuzņēmējs nodod Pasūtītājam visus izpildītos būvdarbus šādā kārtībā:
       1. līgumā noteiktā kārtībā iesniedz būvdarbu izpildes aktu par pēdējā mēnesī izpildītajiem būvdarbiem;
       2. paziņo Pasūtītājam par Objekta gatavību ekspluatācijai, pēc tam kad BIS ir apstiprinājis apliecinājumu par būves gatavību ekspluatācijai;
       3. pēc Objekta pieņemšanas ekspluatācijā iesniedz Pasūtītājam Būvobjekta nodošanas–pieņemšanas aktu;
       4. Pasūtītājs Būvuzņēmēja iesniegto Būvobjekta nodošanas un pieņemšanas aktu pārbauda un paraksta 10 darbdienu laikā no tā saņemšanas dienas vai ceļ pretenzijas līgumā noteiktā kārtībā.
   14. Būvobjekta nodošanas–pieņemšanas aktā norāda šādas ziņas un tam pievieno šādu dokumentāciju:
       1. Objekta pieņemšanu ekspluatācijā datumu un numuru, atzīmes par būvdarbu pabeigšanu datumu vai izziņas par būves neesību datumu un numuru;
       2. pievieno būvdarbu izpilddokumentāciju, tai skaitā — iebūvēto būvizstrādājumu atbilstību apliecinošo dokumentāciju, segto darbu aktus, nozīmīgo konstrukciju pieņemšanas aktus, pārbaužu aktus, testēšanas protokolus, instruktāžas protokolus;
       3. pievieno citu līgumā paredzēto dokumentāciju, ja tā nav iesniegta pasūtītājam iepriekš vai nav augšupielādēta būvniecības informācijas sistēmā attiecīgās būvniecības lietā;
       4. pievieno garantijas laika nodrošinājuma dokumentāciju.
4. **Defektu novēršanas termiņš un kārtība**
   1. Garantijas termiņš jeb defektu novēršanas periods izpildītajiem būvdarbiem ir 60 mēneši no dienas, kad Objekts ir nodots ekspluatācijā jeb izdarīta atzīme par Objekta pieņemšanu ekspluatācijā.
   2. Būvuzņēmējs garantē būvdarbu izpildē izmantoto materiālu, sistēmu izbūvēs izmantoto materiālu un iekārtu atbilstību līguma noteikumiem, tehniskajai dokumentācijai, standartiem un tehniskajiem noteikumiem, to nodrošināšanu ar atbilstības sertifikātiem un tehniskajām pasēm un citiem dokumentiem, kuri apliecina to kvalitāti un kuri ir nepieciešami saskaņā ar spēkā esošajiem normatīvajiem tiesību aktiem. Visiem būvdarbu izpildē izmantojamiem materiāliem jāatbilst Latvijas nacionālajā standarta statusā adaptētiem Eiropas Standartiem, Latvijas nacionālajiem standartiem, starptautisko vai reģionālo standartizācijas organizāciju standartiem.
   3. Būvuzņēmējs garantijas termiņā atbild par ikvienu būvdarbu kvalitātes trūkumu jeb defektu Objektā, kas radies būvdarbu laikā vai garantijas termiņa laikā.
   4. Par katru konstatēto defektu Pasūtītājs sagatavo un nosūta Būvuzņēmējam pretenziju vai paziņojumu, un sastāda defektu aktu – par defektiem, tai skaitā par tiem, kas konstatēti pēc attiecīgo būvdarbu vai jebkuras to daļas pieņemšanas vai būvdarbu garantijas termiņa laikā, kā arī par būvdarbu izpildes aktā vai būvobjekta nodošanas un pieņemšanas aktā neatbilstoši norādītiem būvdarbu apjomiem vai būvdarbu izmaksām.
   5. Defekta konstatēšanas gadījumā:
      1. Pasūtītājs neparaksta būvdarbu izpildes attiecīgo aktu un paziņo (nosūta) Būvuzņēmējam pretenziju ar defektu aktu;
      2. Būvuzņēmējam ir pienākums veikt garantijas darbus – konstatēta būvdarbu defekta un citu garantijas termiņa laikā konstatēto neatbilstību novēršanai.
   6. Ja Pasūtītājs nepieņem būvdarbus, Pasūtītājs iesniedz Būvuzņēmējam pretenziju, norādot ar līguma noteikumiem pamatotas nepilnības, kuru dēļ Pasūtītājs nevar parakstīt būvdarbu izpildes aktu (ja nepilnības nav saistītas ar būvdarbu kvalitāti) vai ar atbildīgo būvuzraugu saskaņotu defektu aktu. Ja Būvuzņēmējs nepiekrīt Pasūtītāja norādītajiem defektiem vai iebildumiem par faktiski izpildīto būvdarbu apjomiem, Būvuzņēmējs 10 darbdienu laikā no defektu akta (pretenzijas) saņemšanas dienas iesniedz Pasūtītājam atbildīgā būvdarbu vadītāja parakstītus rakstiskus iebildumus pret defektu aktā (pretenzijā) norādītajām nepilnībām.
   7. Ja Pasūtītājs nepiekrīt atbildīgā būvdarbu vadītāja iebildumiem attiecībā uz defektu aktā iekļautajiem izpildīto būvdarbu apjomiem vai defektiem, Pasūtītājs pasūta būves ekspertīzi par veikto būvdarbu kvalitāti. Ekspertīzes uzdevums ir novērtēt faktiski izpildīto būvdarbu apjomu, atbilstību būvprojektēšanas dokumentācijai, atbilstošo būvizstrādājumu un tiem atbilstošās iestrādes tehnoloģijas piemērošanu.
   8. Ja ekspertīze neapstiprina Pasūtītāja defektu aktā norādīto vai veikto būvdarbu neatbilstību normatīvo aktu un Pasūtītāja prasībām, uzskatāms, ka Pasūtītājs būvdarbus ir pieņēmis ekspertīzes slēdziena iesniegšanas dienā un būvdarbu izpildes akta parakstīšana nav nepieciešama.
   9. Ja Būvuzņēmējs piekrīt defektu aktā (pretenzijā) Pasūtītāja norādītajām nepilnībām vai ekspertīze apstiprina defektu aktā Pasūtītāja norādītās nepilnības vai veikto būvdarbu neatbilstību normatīvo aktu un Pasūtītāja prasībām, Būvuzņēmējs un pasūtītājs vienojas par saprātīgu termiņu konstatēto defektu novēršanai, ņemot vērā defektu novēršanai nepieciešamo darbu apjomu un specifiku, kā arī būvizstrādājumu piegādes termiņus. Termiņš (laiks) defektu novēršanai tiek noteikts 14 dienas, ja vien puses nevienojas citādi. Laiks defektu novēršanai nepagarina būvdarbu izpildes termiņu.
   10. Ja defekti ir konstatēti daļā būvdarbu, tad Pasūtītājs pieņem tos būvdarbus, kuru izpildē defekti nav konstatēti. Pēc defektu novēršanas izpildītos būvdarbus ietver nākamā mēneša būvdarbu izpildes aktā.
   11. Būvdarbu izpildes akta parakstīšana neatņem Pasūtītājam tiesības līguma spēkā esības laikā, kā arī garantijas termiņa laikā izteikt pretenzijas par izpildīto būvdarbu defektiem, trūkumiem un neatbilstībām, un Būvuzņēmējam ir pienākums novērst defektu aktā norādītos vai garantijas laikā pieteiktos būvdarbu defektus, trūkumus un neatbilstības par saviem līdzekļiem.
   12. Pēc defektu novēršanas Būvuzņēmējam par to nekavējoties, bet ne vēlāk kā 3 dienu laikā, jāinformē Pasūtītājs.
   13. Ja ekspertīze apstiprina Pasūtītāja norādītos defektus, Būvuzņēmējs sedz ar Objekta ekspertīzi saistītos izdevumus.
   14. Ja Būvuzņēmējs nenovērš defektus līgumā noteiktā veidā un termiņā vai atsakās tos novērst, Pasūtītājs ir tiesīgs nolīgt citu personu defektu novēršanai, un Būvuzņēmējam jāsedz defektu novēršanas izmaksas pilnā apmērā, tostarp izmaksu sadārdzinājumu, ja tāds radies. Defektu novēršanas izmaksu segšanai Pasūtītājs ir tiesīgs izmantot Pasūtītājam pieejamos līgumsaistību izpildes nodrošinājumus.
5. **Apakšuzņēmēji**
   1. Pēc līguma noslēgšanas, bet ne vēlāk kā pirms darbu uzsākšanas Būvuzņēmējs iesniedz Pasūtītājam darbu veikšanā iesaistīto apakšuzņēmēju (ja tādus plānots iesaistīt – atbilstoši Būvuzņēmēja piedāvājumam iepirkumā) sarakstu (sarakstā norāda arī apakšuzņēmēju apakšuzņēmējus) un piesaistīto speciālistu (personāla) sarakstu elektroniskā formā (parakstītu ar drošu elektronisko parakstu), kurā norādīts apakšuzņēmēja nosaukums, kontaktinformācija, tā pārstāvēttiesīgā persona un nodotā būvdarbu daļa, ciktāl minētā informācija ir zināma. Līguma izpildes laikā Būvuzņēmējs rakstveidā paziņo Pasūtītājam par jebkurām izmaiņām apakšuzņēmēju sarakstā, kā arī papildina sarakstu ar informāciju par apakšuzņēmēju, kas tiek vēlāk iesaistīts darbu veikšanā.
   2. Būvuzņēmējs ir atbildīgs par tā piesaistīto apakšuzņēmēju un personāla darbu izpildi atbilstoši līguma noteikumiem un par zaudējumiem, ko līguma izpildē iesaistītie apakšuzņēmēji ar savu darbību vai bezdarbību ir nodarījuši Pasūtītājam un trešajām personām. Būvuzņēmējs ir atbildīgs par visu saistību izpildi pret apakšuzņēmēju, tajā skaitā, samaksas veikšanu.
   3. Būvuzņēmējam ir pienākums nodrošināt laicīgu samaksas veikšanu visiem līguma izpildē Būvuzņēmēja iesaistītajiem apakšuzņēmējiem par faktiski izpildītajiem un no Pasūtītāja puses apmaksātajiem darbiem (arī pakalpojumiem un piegādēm). Ar laicīgu norēķināšanos ir saprotama samaksa 60 dienu laikā pēc veikto darbu pabeigšanas un apakšuzņēmēja rēķina saņemšanas par attiecīgo darbu veikšanu. Būvuzņēmējam savos līgumos ar apakšuzņēmējiem ir jāiekļauj noteikumus izpildīto darbu pieņemšanai, kas atbilst šādām prasībām:
      1. ja līgumā ar apakšuzņēmēju noteiktais darbu izpildes termiņš pārsniedz trīs mēnešus, izpildītos darbus Būvuzņēmējam no apakšuzņēmēja jāpieņem ne retāk kā katru mēnesi;
      2. ja Būvuzņēmējs neparaksta apakšuzņēmēja darbu izpildes aktu termiņā — 10 darbdienu laikā no akta saņemšanas dienas, ja darbu līgumcena nepārsniedz 170 000,00 *euro* (bez PVN), vai 20 darbdienu laikā no akta saņemšanas dienas pārējos gadījumos —, kā arī neiesniedz apakšuzņēmējam pretenziju — norādot ar līguma noteikumiem pamatotas nepilnības, kuru dēļ Būvuzņēmējs nevar parakstīt apakšuzņēmēja darbu izpildes aktu, ja nepilnības nav saistītas ar būvdarbu kvalitāti, — vai ar atbildīgo būvuzraugu saskaņotu defektu aktu, uzskatāms, ka Būvuzņēmējs apakšuzņēmēja izpildītos darbus ir pieņēmis augstāk minētā termiņa pēdējā dienā;
      3. ja apakšuzņēmējs nepiekrīt Būvuzņēmēja norādītajiem defektiem vai iebildumiem par faktiski izpildīto darbu apjomiem, apakšuzņēmējs 10 darbdienu laikā no defektu akta saņemšanas dienas iesniedz Būvuzņēmējam atbildīgā darbu vadītāja parakstītus rakstiskus iebildumus pret defektu aktā norādītajām nepilnībām;
      4. ja apakšuzņēmējs piekrīt defektu aktā Būvuzņēmēja norādītajām nepilnībām vai ekspertīze apstiprina defektu aktā Būvuzņēmēja norādītās nepilnības vai veikto darbu neatbilstību normatīvo aktu un Pasūtītāja prasībām, apakšuzņēmējs un Būvuzņēmējs vienojas par saprātīgu termiņu konstatēto defektu novēršanai, ņemot vērā defektu novēršanai nepieciešamo darbu apjomu un specifiku, kā arī būvizstrādājumu piegādes termiņus.
   4. Pasūtītājam nav pienākuma kontrolēt Būvuzņēmēja ar apakšuzņēmēju noslēgtā līguma atbilstību augstāk minētajām prasībām, bet noteikto prasību neizpildi no Būvuzņēmēja puses attiecīgos apstākļos Pasūtītājs var atzīt kā līguma noteikumu nepildīšanu.
   5. Pasūtītājs pēc apakšuzņēmēja pamatota pieprasījuma maksājumus par apakšuzņēmēja veiktajiem būvdarbiem, piegādēm vai sniegtajiem pakalpojumiem Būvuzņēmējam, kurus tas ir pieņēmis un kuru apmaksas termiņš tiek kavēts, ja Pasūtītājs nav izmaksājis visu Būvuzņēmējam pienākošos Līguma cenas attiecīgo daļu, Pasūtītājs uz apakšuzņēmēja iesniegtā rēķina pamata var pārskaitīt tieši apakšuzņēmējam un par attiecīgo summu samazina nākamo maksājumu Būvuzņēmējam. Pasūtītājs pirms apakšuzņēmēja rēķina apmaksas informē Būvuzņēmēju par šādu pieprasījumu un ļauj pusēm izteikt viedokli par pieprasījuma pamatotību. Maksājumu veikšanai un informācijas apmaiņai ar Būvuzņēmēju un tā apakšuzņēmējiem tiek piemērota šajā līgumā noteiktā kārtība un termiņi. Šeit noteiktā kārtība neietekmē jautājumus, kas saistīti ar Būvuzņēmēja atbildību par līguma izpildi.
   6. Būvuzņēmējs nav tiesīgs bez saskaņošanas ar Pasūtītāju veikt Būvuzņēmēja piedāvājumā norādītā personāla un apakšuzņēmēju nomaiņu un iesaistīt papildu apakšuzņēmējus līguma izpildē. Pasūtītājs var prasīt personāla un apakšuzņēmēja viedokli par nomaiņas iemesliem.
   7. Pasūtītājs nepiekrīt piedāvājumā norādītā personāla nomaiņai gadījumos, kad piedāvātais personāls neatbilst iepirkuma dokumentos personālam izvirzītajām prasībām vai tam nav vismaz tādas pašas kvalifikācijas un pieredzes kā personālam, kas tika vērtēts, nosakot saimnieciski visizdevīgāko piedāvājumu.
   8. Pasūtītājs nepiekrīt Būvuzņēmēja piedāvājumā norādītā apakšuzņēmēja nomaiņai, ja pastāv kāds no šādiem nosacījumiem:
      1. piedāvātais apakšuzņēmējs neatbilst iepirkuma dokumentos apakšuzņēmējiem izvirzītajām prasībām;
      2. tiek nomainīts apakšuzņēmējs, uz kura iespējām iepirkumā Būvuzņēmējs balstījies, lai apliecinātu savas kvalifikācijas atbilstību iepirkuma dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu iepirkumā Būvuzņēmējs atsaucies, apliecinot savu atbilstību iepirkumā noteiktajām prasībām, vai tas atbilst Iepirkuma nolikuma (Sabiedrisko pakalpojumu sniedzēju iepirkumu likuma (turpmāk – SPIL) 48. panta otrajā daļā) minētajiem pretendentu izslēgšanas iemesliem;
      3. piedāvātais apakšuzņēmējs, kura veicamo darbu vai sniedzamo pakalpojumu vērtība ir vismaz 10 000,00 *euro*, atbilst Iepirkuma nolikuma (PIL 48. panta otrajā daļā) minētajiem pretendentu izslēgšanas iemesliem;
      4. apakšuzņēmēja maiņas rezultātā tiktu izdarīti tādi grozījumi Būvuzņēmēja piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma dokumentos noteiktajiem piedāvājuma izvērtēšanas kritērijiem.
   9. Pasūtītājs nepiekrīt jauna apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā Būvuzņēmēja piedāvājumā, būtu ietekmējušas piedāvājuma izvēli atbilstoši iepirkuma dokumentos noteiktajiem piedāvājuma izvērtēšanas kritērijiem.
   10. Pārbaudot jaunā apakšuzņēmēja atbilstību, Pasūtītājs piemēro SPIL 48. panta noteikumus un izslēgšanas iemeslu pārbaudi veic tajā datumā, kad Pasūtītājs lemj par atļaujas sniegšanu Būvuzņēmējam nomainīt apakšuzņēmēju vai piesaistīt jaunu apakšuzņēmēju līguma izpildes nodrošināšanai. SPIL 48. pantā minētos termiņus skaita no dienas, kad lūgums par apakšuzņēmēja nomaiņu iesniegts Pasūtītājam.
   11. Pasūtītājs pieņem lēmumu atļaut vai atteikt Būvuzņēmēja personāla vai apakšuzņēmēju nomaiņu vai jaunu apakšuzņēmēju iesaistīšanu līguma izpildē iespējami īsā laikā, bet ne vēlāk kā 5 darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar šīs līguma nodaļas noteikumiem.
   12. Būvuzņēmējam ir pienākums saskaņot ar Pasūtītāju papildu personāla iesaistīšanu līguma izpildē.
   13. Pasūtītājam ir tiesības rakstveidā pieprasīt Būvuzņēmējam nekavējoties nomainīt būvdarbu izpildē iesaistīto personālu un apakšuzņēmējus un Būvuzņēmējam ir pienākums nekavējoties, bet ne vēlāk kā 5 darbdienu laikā šādu Pasūtītāja pieprasījumu izpildīt, pamatojot to ar kādu no šādiem iemesliem:
       1. līguma noteikumiem (tajā skaitā, tehniskās specifikācijas prasībām) vai normatīvajiem tiesību aktiem neatbilstoša pienākumu pildīšana;
       2. atkārtotu tādu darbību veikšanu, kas kaitē darba drošībai, veselībai vai vides aizsardzībai.
6. **Līgumsaistību izpildes nodrošinājumi**
   1. Līgumsaistību izpildes nodrošinājumi ir: avansa nodrošinājums, garantijas laika nodrošinājums.
   2. Nodrošinājumu noteikumi, kas ir saistoši Būvuzņēmējam, ir atrunāti Līgumsaistību izpildes nodrošinājumu noteikumos (*līguma 4. pielikums*).
   3. Pirms konkrēta līgumsaistību izpildes nodrošinājuma izsniegšanas tā projektu Būvuzņēmējs saskaņo ar Pasūtītāju. Termiņš saskaņojuma vai atteikuma izdošanai Pasūtītājam tiek noteikts 2 darbdienas.
   4. Pasūtītājam ir tiesības atteikties pieņemt nodrošinājuma vai garantijas dokumentu, ja tas saturiski neatbilst pirmā pieprasījuma garantijas apdrošināšanas līguma nosacījumu prasībām.
   5. Garantijas laika nodrošinājums ir 5 % no līgumcenas (par normatīvajos aktos būvniecības jomā noteikto minimālo garantijas termiņu). Garantijas laika nodrošinājumu samazina minimālā garantijas termiņa trešā gada pirmajā mēnesī uz atlikušo tā daļu, nosakot to līdz 2 % no līgumcenas, ja garantijas termiņa pirmajos divos gados nav konstatēti būvdarbu defekti vai Pasūtītājs un Būvuzņēmējs ir vienojušies par pieteikto būvdarbu defektu novēršanas termiņu.
   6. Būvuzņēmējs var izvēlēties, ka no katrā būvdarbu izpildes aktā noteiktās summas (bez PVN) par faktiski izpildītajiem būvdarbiem pirms tās izmaksas Būvuzņēmējam Pasūtītājs ietur būvdarbu garantijas laika (nodrošinājuma) ieturējumu līdz 5 % no līgumcenas kā alternatīvu garantijas laika nodrošinājuma veidam. Šo nodrošinājuma veidu izvēlas Būvuzņēmējs, izņemot gadījumu, ja konkrētais līgumsaistību nodrošinājuma veids bija Būvuzņēmēja piedāvājumā, lai kvalificētos Pasūtītāja iepirkumā vai iegūtu līguma slēgšanas tiesības saimnieciski izdevīgākā piedāvājuma vērtēšanā.
   7. Ja garantijas laika nodrošinājums ir samaksas ieturējuma veidā, Būvuzņēmējs minimālā garantijas termiņa trešā gada pirmajā mēnesī iesniedz Pasūtītājam līguma noteikumiem atbilstošu rēķinu par Būvuzņēmējam ieturēto garantijas saistību nodrošinājuma atmaksu saskaņā ar līguma 7.6. punktu. Pasūtītājs atmaksu veic 30 dienu laikā no līguma noteikumiem atbilstoša Būvuzņēmēja sagatavota rēķina saņemšanas.
   8. Ja līgumu Būvuzņēmēja līgumsaistību pārkāpuma dēļ izbeidz pirms termiņa, garantijas laika nodrošinājums paliek Pasūtītāja rīcībā faktiski izpildīto būvdarbu garantijas nodrošināšanai un garantijas laika ieturējums netiek izmaksāts Būvuzņēmējam.
7. **Apdrošināšana**
   1. Būvuzņēmējam ir pienākums nodrošināt un uzturēt spēkā apdrošināšanas polises visu būvdarbu laiku, tajā skaitā būvuzņēmēja visu risku apdrošināšanu.
   2. Būvuzņēmējs apņemas ne vēlāk kā 5 darbdienu laikā no līguma noslēgšanas dienas, bet ne vēlāk kā pirms būvdarbu uzsākšanas, iesniegt Pasūtītājam Būvuzņēmēja visu risku apdrošināšanas polisi (līgumu), Būvuzņēmēja vispārējās civiltiesiskās atbildības apdrošināšanas polisi (līgumu) un līguma izpildē iesaistīto būvspeciālistu profesionālās civiltiesiskās atbildības apdrošināšanas polises (līgumus), un dokumentus, kas apliecina apdrošināšanas prēmiju samaksu.
   3. Par Būvuzņēmēja vispārējās civiltiesiskās atbildības apdrošināšanu un līguma izpildē iesaistīto būvspeciālistu profesionālās civiltiesiskās atbildības apdrošināšanu Būvuzņēmējs noslēdz atsevišķus apdrošināšanas līgumus un minētajos līgumos iekļauj šādu apdrošināšanas segumu un nosacījumus:
      1. Būvuzņēmēja civiltiesiskās atbildības apdrošināšanu līguma objektā ar kopējo atbildības limitu un atbildības limitu par katru gadījumu ne mazāku kā MK 19.08.2014. noteikumos Nr. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” noteikto un pašrisku ne lielāku kā 500,00 *euro*;
      2. Būvuzņēmēja būvspeciālistu profesionālās civiltiesiskās atbildības apdrošināšanu līguma objektā ar atbildības limitu ne mazāku kā MK 19.08.2014. noteikumos Nr. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” noteikto un pašrisku ne lielāku kā 500,00 *euro*.
   4. Būvuzņēmējs nodrošina, ka minētajos apdrošināšanas līgumos tiek iekļauts šāds apdrošināšanas segums un nosacījumi:
      1. kā trešā persona norādīts arī Pasūtītājs;
      2. ietverta atbildība par zaudējumiem Pasūtītāja darbiniekiem un īpašumam (izņemot Objektu);
      3. apdrošināšanas segumā iekļauti visi apakšuzņēmēji.
   5. Būvuzņēmēja visu risku apdrošināšana:
      1. Būvuzņēmējs savā vārdā un uz sava rēķina noslēdz Būvuzņēmēja visu risku apdrošināšanas līgumu pret iespējamiem zaudējumiem, kuri Pasūtītājam var rasties būvdarbu izpildes laikā Būvuzņēmēja darbības, bezdarbības vai neuzmanības rezultātā, veicot Līgumā noteiktos būvdarbus un atrodoties Pasūtītāja īpašumā. Būvuzņēmējs Būvuzņēmēja visu risku apdrošināšanas līgumu slēdz pirms būvdarbu uzsākšanas ar līguma darbības termiņu ne mazāku kā līgumā noteiktais būvdarbu izpildes termiņš;
      2. Būvuzņēmēja visu risku apdrošināšanas līgums par līguma 8.5.1.punktā noteikto apdrošināšanu, iekļaujot būvdarbu, aprīkojuma un materiālu apdrošināšanu, ir slēdzams par kopējo apdrošinājuma summu, kas ir ne mazāka kā līgumcenas summa ar pievienotās vērtības nodokli, ar nosacījumu, ka apdrošinātais (labuma guvējs) ir Pasūtītājs.
   6. Pirms līgumā noteikto apdrošināšanas polišu parakstīšanas attiecīgā apdrošināšanas polise, kā arī jebkādi grozījumi tajos iepriekš rakstiski jāsaskaņo ar Pasūtītāju.
8. **Līguma spēks laikā, tā grozīšana un izbeigšana**
   1. Šis Līgums stājas spēkā tā noslēgšanas (parakstīšanas) dienā. Līgums ir spēkā līdz pušu savstarpējo saistību pilnīgai izpildei, vai līdz brīdim, kad līgums tiek izbeigts saskaņā ar šī paša līguma noteikumiem. Ja kādai līgumā paredzētajai saistībai nav noteikts izpildes termiņš, tad pieņemams, ka attiecīgā saistība ir izpildāma 10 dienu laikā no brīža, kad radies pienākums izpildīt konkrēto saistību.
   2. Ja līguma izpildes gaitā noskaidrojas, ka objektīvu iemeslu dēļ līguma saistību izpildi nav mērķtiecīgi turpināt vai Pasūtītājam nav pieejams plānotais finansējums būvniecības ieceres realizācijai, Pasūtītājam jāaptur līguma izpilde, par to rakstiski brīdinot Būvuzņēmēju. Pasūtītājs samaksās par faktiski izpildītajiem būvdarbiem.
   3. Līguma grozījumi ir pieļaujami, ja tie nemaina līguma veidu un mērķi, un atbilst noteikumiem un nosacījumiem pēc analoģijas saskaņā ar SPIL 66. panta normās noteiktajiem principiem un nosacījumiem.
   4. Gadījumos, kad tas nepieciešams, lai nodrošinātu Objekta atbilstību būvprojekta mērķim un ir pamatots, Puses var vienoties par papildus izvēles iespēju izmantošanu, līgumcenas pārskatīšanu, sākotnēji neparedzētiem darbiem, ievērojot sekojošus nosacījumus:
      1. saistībā ar individuālā siltumpunkta izbūvi minētā pieslēguma izveidošanai un ekspluatācijai;
      2. saistībā ar būvdarbiem kā tas norādīts Tehniskās specifikācijas 3.punkta apakšpunktos;
      3. Pasūtītājam ir nepieciešami tādi papildu būvdarbi, kas nebija iekļauti sākotnējā iepirkuma (līguma) priekšmetā un kurus Būvuzņēmējam kā savas jomas profesionālim un pārzinātājam un Pasūtītājam nebija iespējams iepriekš paredzēt un konstatēt, kas ir radušies līguma izpildes laikā, tajā skaitā, saskaņā ar līguma izpildi saistīto projektu (kādā to daļā) īstenošanu, kas rada savstarpējo tehnisko nesavietojamību, ja Būvuzņēmēja maiņa radītu būtisku izmaksu pieaugumu un ievērojamas grūtības, un darbus nevar veikt tādu ekonomisku vai tehnisku iemeslu dēļ kā aizvietojamība vai savietojamība ar jau līguma ietvaros iegādāto, tajā skaitā attiecas uz objekta robežām un būves apjomu;
      4. Būvuzņēmējs izstrādā tehnisko risinājumu (vai detalizāciju), kurā ir norādīti nepieciešamo būvdarbu veidi, apjomi, izcenojumi un iesniedz Pasūtītajam izvērtēšanai;
      5. Pasūtītājs 5 darbdienu laikā no eventuāli nepieciešamā papildu risinājuma un tāmes saņemšanas brīža saskaņo to vai arī sniedz pamatotu atteikumu risinājuma vai tāmes vai kādas tajā norādītās pozīcijas saskaņošanai;
      6. par veicamajiem darbiem un to izmaksām starp Pasūtītāju un Būvuzņēmēju tiek noslēgta papildu vienošanās pie līguma;
      7. šajā punktā paredzēto papildu darbu izmaksas nevar pārsniegt 5 % no sākotnējās līgumcenas, bet būvdarbu apjoma samazinājums var tikt noteikts pēc Pasūtītāja vienpusēja paziņojuma un līdz 15% no kopējā būvdarbu apjoma.
   5. Pasūtītājam ir tiesības neslēgt vienošanos par līguma 9.4. punktā minēto arī pēc izmaksu saskaņošanas.
   6. Lai nodrošinātu būvniecības ieceres un līguma mērķu sasniegšanu, Pasūtītājam ir tiesības samazināt Objekta kvantitatīvos vai kvalitatīvos rādītājus, pamatojoties uz iepriekš neparedzētiem apstākļiem, kas ir iestājušies līguma izpildes laikā un ir neatkarīgi no Pasūtītāja, ir saistīti ar saistīto projektu realizēšanu/nerealizēšanu vai kuru iestāšanās aptur vai nepieļauj darbu turpināšanu, vai veikšanu vai darbu turpināšana/veikšana nav lietderīga.
   7. Būvuzņēmējs, saņemot Līguma 9.6. punktā noteikto Pasūtītāja informāciju, 5 darbdienu laikā sniedz Pasūtītājam pēc iespējas detalizētu izvērtējumu par eventuāli samazināmo rādītāju ietekmi uz būvniecības ieceres mērķu sasniegšanu un būvdarbu kopējo izpildi. Noteikta apjoma samazināšanas gadījumā Būvuzņēmējs veic nepieciešamos labojumus izpildes dokumentācijā. Būvdarbu apjoma samazinājums nevar būt par iemeslu līgumā noteikto termiņu pagarināšanai.
   8. Pasūtītājs ir tiesīgs vienpusēji atkāpties no līguma pirms termiņa, par to brīdinot Būvuzņēmēju vismaz 3 darbdienas iepriekš, ja:
      1. Būvuzņēmējs neuzsāk būvdarbus vai neveic būvdarbus līguma dokumentos noteiktajos apjomos vai termiņos, neveic defektu novēršanu, tajā skaitā neiesniedz Pasūtītājam līgumā noteiktos dokumentus (aktus, par apdrošināšanu, nodrošinājumus u.c.) līgumā vai normatīvajos tiesību aktos noteiktajā kārtībā un termiņos;
      2. veikto būvdarbu rezultāts saskaņā ar pārbaužu un/vai ekspertīžu rezultātiem neatbilst līguma dokumentu un/vai normatīvo aktu noteikumiem, un Būvuzņēmējs pēc Pasūtītāja pieprasījuma nenovērš konstatētos defektus;
      3. PIL 64. panta pirmajā daļā noteiktajos gadījumos;
      4. ja saskaņā ar Starptautisko un Latvijas Republikas nacionālo sankciju likuma 11.1 pantā noteikto Līgumu nav iespējams izpildīt tādēļ, ka ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
      5. Būvuzņēmējs ir izslēgts no būvkomersantu reģistra;
      6. Būvuzņēmējam tiek pasludināts maksātnespējas process, apturēta vai pārtraukta tā saimnieciskā darbība, uzsākta tiesvedība par Būvuzņēmēja bankrotu vai tiek konstatēti citi apstākļi, kas liedz vai liegs Būvuzņēmējam turpināt līguma izpildi saskaņā ar līguma noteikumiem vai kas negatīvi ietekmē Pasūtītāja tiesības, kuras izriet no līguma;
      7. Būvuzņēmējs būvdarbu izpildē ir piesaistījis acīmredzami nepietiekamus resursus (darbaspēka un tehniskā nodrošinājuma nozīmē), kā rezultātā ir objektīvi konstatējams, ka būvdarbu izpilde līgumā noteiktajā termiņā nav iespējama un nepastāv materiāltiesiski apstākļi līguma grozīšanai.
   9. Līguma izbeigšana pirms termiņa neatbrīvo Būvuzņēmēju no jebkādu maksājumu saistību izpildes saskaņā ar līgumu, kā arī neatbrīvo no garantijas laika saistībām attiecībā uz defektu novēršanu.
   10. Būvuzņēmējam ir tiesības vienpusēji atkāpties no līguma šādos gadījumos:
       1. Pasūtītājs neveic maksājumus un līgumsods sasniedzis 10 % no līgumcenas;
       2. ir pasludināts Pasūtītāja maksātnespējas process, apturēta vai pārtraukta tā saimnieciskā darbība, uzsākta tiesvedība par Pasūtītāja bankrotu;
       3. Pasūtītājs Būvuzņēmējam nodarījis zaudējumus vairāk kā 10 % apmērā no līgumcenas un par šiem zaudējumiem starp pusēm nav strīda vai ir spēkā stājies Latvijas Republikas tiesas spriedums par to piedziņu, un Pasūtītājs noteiktajā termiņā nav tos atlīdzinājis.
   11. Atkāpšanās no līguma vai līguma izbeigšanas gadījumā:
       1. Pasūtītājs norāda veicamos pasākumus un saprātīgus termiņus, lai nodrošinātu būvobjekta saglabāšanu un drošību;
       2. Pasūtītājs uzdod Būvuzņēmējam veikt darbus, kas pamatoti ar nepieciešamību saglabāt objekta konstrukcijas un nodrošināt drošību līdz būvdarbu atsākšanai laikā līdz 6 mēnešiem, kā arī izstrādā izpildmērījumus un uzmērījumus, un nodod visu būvniecības dokumentāciju Pasūtītājam. Uzdevumu sagatavo un darbus veic piemērojot līguma noteikumus pēc analoģijas;
       3. Būvuzņēmējs pārtrauc būvdarbus un veic līguma iepriekšējā punktā noteiktajā kārtībā uzdotos darbus;
       4. pēc visu uzdoto darbu pabeigšanu puses paraksta būvdarbu izpildes aktu, ko sagatavo Būvuzņēmējs;
       5. pēc izpilddokumentācijas sagatavošanas un nodošanas Pasūtītājam, Būvobjekta pieņemšanas, un paveikto darbu novērtēšanas puses paraksta Būvobjekta nodošanas-pieņemšanas (nepilnā apjomā) aktu.
9. **Speciālie līguma noteikumi**
   1. Šī līguma ietvaros par Pasūtītāja komercnoslēpumu tiek uzskatīta visa veida informācija, ziņas, dokumenti un dati, kas pēc to satura un pazīmēm: a) atbilst Komercnoslēpuma aizsardzības likuma 2.pantā noteiktajām pazīmēm, b) attiecas uz sniedzamo Pakalpojumu ietvaros Būvuzņēmējam nododamo informāciju (ziņas, dati un dokumenti). Saistībā ar minēto Puses šī līguma noslēgšanas brīdi noslēdz atsevišķu līgumu par komercnoslēpuma aizsardzību vai Pasūtītājs ar atsevišķu vēstuli paziņo Piegādājam par tām lietām, saistībām un procesiem, kas ir uzskatāms par Pasūtītāja komercnoslēpumu. Būvuzņēmējs apņemas nodrošināt Pasūtītāja komercnoslēpuma neizpaušanu.
   2. Saprātīgi lielai Būvuzņēmēja vadošā personāla daļai ir jābūt darbā pielietojamā līmenī latviešu valodas zināšanām, bet ja tā nav, tad būvdarbu izpildes vietā (būvlaukumā) un sanāksmēs visu darba laiku ir jānodrošina pietiekams skaits kvalificētu tulku.
   3. Būvdarbu sanāksmju (būvsapulču) biežums un laiks tiek noteikts pusēm vienojoties, bet ne retāk, kā 1 reizi nedēļā.
   4. Sanāksmes tiek rīkotas Objektā, tās nodrošina Būvuzņēmējs un tajās piedalās Būvuzņēmēja pārstāvis, Pasūtītājs, Būvuzraugs, Autoruzraugs, atbildīgais būvdarbu vadītājs, kā arī citas personas pēc Pasūtītāja un Būvuzņēmēja ieskatiem, kuras ir tiesīgas sniegt paskaidrojumus vai pieņemt lēmumus.
   5. Sanāksmju laikā risinātie jautājumi un pieņemtie lēmumi tiek protokolēti, ko veic Būvuzraugs, bet par lēmumu izpildi ir atbildīgs Būvuzņēmējs. Sanāksmju protokolus paraksta Pasūtītāja un Būvuzņēmēja pārstāvji un pieaicinātās personas. Pēc parakstīšanas protokoli kļūst saistoši abām Pusēm, bet pēc noklusējuma negroza līgumu, tehnisko specifikāciju, tāmes vai būvprojekta dokumentāciju.
10. **Citi noteikumi**
    1. Visus strīdus un domstarpības, kas varētu rasties sakarā ar līguma izpildi, Puses centīsies atrisināt sarunu ceļā. Gadījumā, ja 20 dienu laikā sarunu ceļā strīds netiks atrisināts, Puses vienojas strīdus risināt Latvijas Republikas vispārējās jurisdikcijas tiesā, atbilstoši Latvijas Republikas normatīvo aktu prasībām, kur pirmās instances tiesa ir Rīgas pilsētas tiesa vai Ekonomisko lietu tiesa.
    2. Visos citos jautājumos, ko neregulē līguma (līguma pielikumu) noteikumi, Puses piemēro spēkā esošo Latvijas Republikas normatīvo tiesību aktu noteikumus.
    3. Lai izpildītu līgumu, Puses (kā datu pārziņi) nepieciešamības gadījumā apstrādā kādai no Pusēm sniegtos fizisko personu datus. Personas datu vienīgais apstrādes nolūks ir nodrošināt līguma izpildi. Puses vienojas, ka personas datu apstrāde notiks tikai līguma mērķu sasniegšanai un tiem nepieciešamajā apjomā, ievērojot Līguma izpildes robežas. Puse, kas saņēmusi no otras Puses personas datus apņemas nodrošināt personas datu drošību un konfidencialitāti, veicot tehniskos un organizatoriskos pasākumus, kādi var tikt saprātīgi attiecināti uz līguma izpildi.
    4. Reizē ar Pakalpojumu nodošanu (akta parakstīšanu), Pasūtītājam bez ierobežojuma laikā un telpā tiek nodotas visas Būvuzņēmēja (tā autoru) esošās un nākamās Autortiesību likumā noteiktās mantiskās tiesības attiecībā uz līguma ietvaros radītajiem autortiesību objektiem, tajā skaitā, bet ne tikai, tiesības izmantot autortiesību objektus jebkādā veidā, publiskojot, publicējot, izplatot to, demonstrējot, izdarot jebkādus pārveidojumus, grozījumus un papildinājumus. Būvuzņēmējs apņemas bez Pasūtītāja rakstiskas atļaujas nenodot trešajām personām, kā arī neizmantot trešo personu labā autortiesību objektus, kas saskaņā ar līgumu atzīstami par Pasūtītāja īpašumu. Pasūtītāja samaksa Būvuzņēmējam saskaņā ar šo līgumu ietver arī autoratlīdzību līguma ietvaros visā Pasūtītājam nodoto autortiesību apjomā un Būvuzņēmējs nav tiesīgs pieprasīt papildu autoratlīdzību. Visa dokumentācija (atskaites, protokoli) un jebkurš cits produkts vai dokuments, kuru līguma ietvaros ir izstrādājis Būvuzņēmējs, pēc Būvprojekta vai tā daļu nodošanas Pasūtītājam ir uzskatāms par Pasūtītāja īpašumu.
    5. Līguma izpildes ietvaros Būvuzņēmējs dokumentos (rēķini, akti, PPR u.c.) ietver atsauci uz šī līguma datumu un numuru.
    6. Līguma izpildes ietvaros Būvuzņēmējs informāciju, zpildu dokumentus un norēķinu dokumentus (rēķini, PPR u.c.) Pasūtītājam iesniedz — sūtot uz e-pasta adresi: [info@salaspilssiltums.lv](mailto:info@salaspilssiltums.lv).
    7. Būvuzņēmējs apņemas rakstiski sniegt Pasūtītājam tā rakstiski pieprasīto informāciju par līgumā noteikto būvdarbu izpildi 3 darbdienu laikā pēc pieprasījuma saņemšanas.
    8. Pasūtītāja kontaktpunkts (atbildīgā persona par līguma izpildi) – \_\_\_\_\_\_\_, e-pasts: \_\_\_\_\_, tālr. \_\_\_\_\_\_\_\_\_.
    9. Būvuzņēmēja kontaktpunkts (atbildīgā persona par līguma izpildi) – \_\_\_\_\_\_\_\_\_, e-pasts: \_\_\_\_\_\_\_, tālrs. \_\_\_\_\_\_\_\_\_.
11. **Līguma pielikumi (prioritārā secībā):** 
    1. Tehniskā specifikācija;
    2. Būvprojekts (ektroniski);
    3. Būvuzņēmēja tehniskais un finanšu piedāvājums (elektroniski);
    4. Līgumsaistību izpildes nodrošinājumu noteikumi.
12. **Līdzēju rekvizīti:**

|  |  |
| --- | --- |
| **Pasūtītājs**: | **Būvuzņēmējs** kā būvdarbu veicējs: |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

līguma 4.pielikums

**Līgumsaistību izpildes nodrošinājumu noteikumi**

Salaspilī, *Dokumenta datums ir tā pēdējā pievienotā elektroniskā paraksta un laika zīmoga datums*

**Sabiedrība ar ierobežotu atbildību „Salaspils Siltums”**, reģ.Nr. \_\_\_\_\_\_\_, kā Pasūtītājs saskaņā ar \_\_.\_\_.\_\_\_\_\_. noslēgtā iepirkuma līguma Nr. \_\_\_ “\_\_\_\_\_\_” \_\_\_.punktiem, ir noteicis šādas prasības nodrošinājumiem, bet \_\_\_\_\_\_\_\_\_, reģ.Nr. \_\_\_\_\_\_\_\_, kā Būvuzņēmējs apņemas tās ievērot:

Ņemot vērā to, ka nodrošinājuma devējiem — kredītiestādēm un apdrošināšanas sabiedrībām —, atsevišķi nosacījumi nodrošinājumu dokumentu izsniegšanai var būt atšķirīgi, bet vienlaikus nodrošinot atbilstību Pasūtītājam nepieciešamajiem būtiskajiem nosacījumiem, Pasūtītājs norāda, ka neierobežo Būvuzņēmēju (un pretendentus), sagatavojot piedāvājumus, slēdzot līgumu un iegūstot nodrošinājumu dokumentus, izmantot noteiktas nodrošinājuma (apdrošināšanas un garantiju) formas vai veidnes. Pasūtītājs rekomendē piegādātājiem vadīties un izmantot kredītiestāžu un apdrošinātāju organizāciju (asociāciju) ieteikumus un skaidrojumus (vadlīnijas). Ievērojot minētos apstākļus un regulējumu Pasūtītājs nosaka šādus nodrošinājumu veidus, un attiecīgajā nodrošinājumā obligāti iekļaujamos nosacījumus un noteikumus:

1. Avansa nodrošinājumam ir jābūt dokumentam, ko izsniegusi:
   1. Latvijas Republikā reģistrēta kredītiestāde, kas saņēmusi Finanšu un kapitāla tirgus komisijas (turpmāk – FKTK) licenci;
   2. Eiropas Savienības vai Eiropas Ekonomikas zonas valstī (dalībvalstī), vai nedalībvalstī reģistrēta kredītiestāde, kam ir tiesības sniegt finanšu pakalpojumus Latvijā bez FKTK licences saņemšanas, dibinot filiāli vai bez filiāles atvēršanas, ja FKTK ir saņēmusi atbilstošu paziņojumu no šīs valsts kredītiestāžu uzraudzības iestādes;
   3. cita kredītiestāde, kura neatbilst nevienam iepriekš minētajam nosacījumam, ja tās izsniegtu nodrošinājuma dokumentu ir apstiprinājusi Latvijas Republikā reģistrēta kredītiestāde, kas saņēmusi FKTK licenci;
   4. Latvijas Republikā reģistrēta apdrošināšanas sabiedrība, kas saņēmusi FKTK licenci ar tiesībām sniegt apdrošināšanas pakalpojumu būvniecības garantijām (apdrošināšanas sabiedrības izdotam nodrošinājumam jeb polisei jāpievieno prēmijas samaksu apliecinoša dokumenta atvasinājums);
   5. Eiropas Savienības vai Eiropas Ekonomikas zonas valstī (dalībvalstī), vai nedalībvalstī reģistrēta apdrošināšanas sabiedrība, kam ir tiesības sniegt apdrošināšanas pakalpojumu būvniecības garantijām Latvijā bez FKTK licences saņemšanas, ievērojot pakalpojumu sniegšanas brīvības principu, dibinot filiāli vai bez filiāles atvēršanas, ja FKTK ir saņēmusi atbilstošu paziņojumu no šīs valsts apdrošināšanas sabiedrību uzraudzības iestādes, vai ir ieguvusi tiesības darboties Latvijas Republikā attiecīgajā jomā saskaņā ar Apdrošināšanas un pārapdrošināšanas likumu (apdrošināšanas sabiedrības izdotam nodrošinājumam jeb polisei jāpievieno prēmijas samaksu apliecinoša dokumenta atvasinājums).
2. Avansa nodrošinājuma dokumentā obligāti jābūt iekļautiem šādiem noteikumiem un nosacījumiem:
   1. nodrošinājuma summa ir vienāda ar (Būvuzņēmēja pieprasītā līgumā noteiktā avansa pieļaujamā apmēra robežās) avansa summu (bez PVN);
   2. nodrošinājuma devējs apņemas samaksāt Pasūtītājam jebkuru tā pieprasīto summu nodrošinājuma summas robežās pēc pirmā rakstiskā Pasūtītāja pieprasījuma, ar kuru Pasūtītājs pieprasa nodrošinājuma devējam veikt maksājumu uz šī nodrošinājuma pamata un kurā ietverts Pasūtītāja apgalvojums, ka Būvuzņēmējs nav līgumā noteiktā kārtībā atmaksājis (dzēsis ar pretizpildījumu) avansu pieprasītās summas apmērā;
   3. nodrošinājums ir spēkā no avansa maksājuma datuma līdz laikam, kad Būvuzņēmējs plānojis pilnībā atmaksāt avansa summu un vēl 28 dienas;
   4. nodrošinājuma summu var samazināt atbilstoši Būvuzņēmēja atmaksātajai (dzēstajai ar pretizpildījumu) avansa summai;
   5. Pasūtītāja pieprasījums veikt nodrošinājuma summas izmaksu ir neapstrīdams;
   6. nodrošinājums no Būvuzņēmēja puses ir neatsaucams;
   7. Pasūtītājam nav jāpieprasa nodrošinājuma summa no Būvuzņēmēja pirms prasījuma iesniegšanas nodrošinājuma devējam;
   8. nodrošinājumam piemērojami Starptautiskās tirdzniecības palātas [International Chamber of Commerce (ICC)] izdotie Vienotie noteikumi par pieprasījumu garantijām („Uniform Rules for Demand Guaranties”, ICC Publication No.758), bet attiecībā uz jautājumiem, kurus neregulē minētie Starptautiskās tirdzniecības palātas noteikumi, šim nodrošinājumam piemērojami Latvijas Republikas normatīvie akti. Prasības un strīdi, kas saistīti ar šo nodrošinājumu, izskatāmi Latvijas Republikas tiesā saskaņā ar Latvijas Republikas normatīvajiem tiesību aktiem.
3. Garantijas laika nodrošinājumam ir jābūt dokumentam, ko izsniegusi:
   1. Latvijas Republikā reģistrēta kredītiestāde, kas saņēmusi Finanšu un kapitāla tirgus komisijas (turpmāk – FKTK) licenci;
   2. Eiropas Savienības vai Eiropas Ekonomikas zonas valstī (dalībvalstī), vai nedalībvalstī reģistrēta kredītiestāde, kam ir tiesības sniegt finanšu pakalpojumus Latvijā bez FKTK licences saņemšanas, dibinot filiāli vai bez filiāles atvēršanas, ja FKTK ir saņēmusi atbilstošu paziņojumu no šīs valsts kredītiestāžu uzraudzības iestādes;
   3. cita kredītiestāde, kura neatbilst nevienam iepriekš minētajam nosacījumam, ja tās izsniegtu nodrošinājuma dokumentu ir apstiprinājusi Latvijas Republikā reģistrēta kredītiestāde, kas saņēmusi FKTK licenci;
   4. Latvijas Republikā reģistrēta apdrošināšanas sabiedrība, kas saņēmusi FKTK licenci ar tiesībām sniegt apdrošināšanas pakalpojumu būvniecības garantijām (apdrošināšanas sabiedrības izdotam nodrošinājumam jeb polisei jāpievieno prēmijas samaksu apliecinoša dokumenta atvasinājums);
   5. Eiropas Savienības vai Eiropas Ekonomikas zonas valstī (dalībvalstī), vai nedalībvalstī reģistrēta apdrošināšanas sabiedrība, kam ir tiesības sniegt apdrošināšanas pakalpojumu būvniecības garantijām Latvijā bez FKTK licences saņemšanas, ievērojot pakalpojumu sniegšanas brīvības principu, dibinot filiāli vai bez filiāles atvēršanas, ja FKTK ir saņēmusi atbilstošu paziņojumu no šīs valsts apdrošināšanas sabiedrību uzraudzības iestādes, vai ir ieguvusi tiesības darboties Latvijas Republikā attiecīgajā jomā saskaņā ar Apdrošināšanas un pārapdrošināšanas likumu (apdrošināšanas sabiedrības izdotam nodrošinājumam jeb polisei jāpievieno prēmijas samaksu apliecinoša dokumenta atvasinājums).
4. Garantijas laika nodrošinājuma dokumentā obligāti jābūt iekļautiem šādiem noteikumiem un nosacījumiem:
   1. nodrošinājuma summa ir 5 % apmērā no līgumcenas (bez PVN);
   2. nodrošinājuma devējs apņemas samaksāt Pasūtītājam jebkuru tā pieprasīto summu nodrošinājuma summas robežās, tajā skaitā visu nodrošinājuma summu, ja Būvuzņēmējs nav pagarinājis šo nodrošinājumu līgumā noteiktajā termiņā un kārtībā, pēc pirmā rakstiskā Pasūtītāja pieprasījuma, ar kuru Pasūtītājs pieprasa nodrošinājuma devējam veikt maksājumu uz šī nodrošinājuma pamata un kurā ietverts Pasūtītāja apgalvojums, ka Būvuzņēmējs nav izpildījis savas saistības saskaņā ar līgumu, norādot, kādas saistības nav izpildītas;
   3. nodrošinājums ir spēkā visā garantijas termiņā jeb defektu novēršanas periodā saskaņā ar līgumu un vēl 28 dienas pēc tā;
   4. ja garantijas laika nodrošinājuma dokuments tiek iesniegts ar īsāku termiņu, Būvuzņēmējam ir jānodrošina jauna vai pagarināta garantijas laika nodrošinājuma dokumenta iesniegšanu Pasūtītājam ne vēlā kā 15 dienas pirms iepriekšējā garantijas laika nodrošinājuma dokumenta termiņa beigām. Ja Būvuzņēmējs neiesniedz jaunu vai nepagarina esošo garantijas laika nodrošinājumu saskaņā ar minētajām prasībām, tad Pasūtītājam ir tiesības prasīt nodrošinājuma devējam izmaksāt nodrošinājumu saskaņā ar 5.2.punktu;
   5. Pasūtītāja pieprasījums veikt nodrošinājuma summas izmaksu ir neapstrīdams;
   6. nodrošinājums no Būvuzņēmēja puses ir neatsaucams;
   7. Pasūtītājam nav jāpieprasa nodrošinājuma summa no Būvuzņēmēja pirms prasījuma iesniegšanas nodrošinājuma devējam;
   8. nodrošinājumam piemērojami Starptautiskās tirdzniecības palātas [International Chamber of Commerce (ICC)] izdotie Vienotie noteikumi par pieprasījumu garantijām („Uniform Rules for Demand Guaranties”, ICC Publication No.758), bet attiecībā uz jautājumiem, kurus neregulē minētie Starptautiskās tirdzniecības palātas noteikumi, šim nodrošinājumam piemērojami Latvijas Republikas normatīvie akti. Prasības un strīdi, kas saistīti ar šo nodrošinājumu, izskatāmi Latvijas Republikas tiesā saskaņā ar Latvijas Republikas normatīvajiem tiesību aktiem.
5. Būvuzņēmējs var izvēlēties, ka no katrā būvdarbu izpildes aktā noteiktās summas (bez PVN) par faktiski izpildītajiem būvdarbiem pirms tās izmaksas Būvuzņēmējam Pasūtītājs ietur būvdarbu garantijas laika ieturējumu līdz 5 % no līgumcenas kā alternatīvu garantijas laika nodrošinājuma veidam. Nodrošinājuma veidu izvēlas Būvuzņēmējs, izņemot gadījumu, ja konkrētais līgumsaistību nodrošinājuma veids bija Būvuzņēmēja piedāvājumā, lai kvalificētos Pasūtītāja iepirkumā vai iegūtu līguma slēgšanas tiesības saimnieciski izdevīgākā piedāvājuma vērtēšanā.
6. Pasūtītājam ir tiesības atteikties pieņemt nodrošinājuma dokumentu, ja tas neatbilst augstāk noteiktiem nosacījumiem un noteikumiem.

|  |  |
| --- | --- |
| Pasūtītājs: | Būvuzņēmējs: |
|  |  |